Tünde

A tündék kinézete és főbb jellemvonásai nagyon hasonlóak más fantasy szerepjátékokban megszokottakhoz képest. Magas és karcsú, csúcsos fülő humanoid lények, akik igazán a természetben érzik otthonosan magukat. Earthdawn világában a tündék nagyon sokáig élnek, egyesek halhatatlannak tartják őket. Ami igazán egyedivé teszi őket, az a tragikus történelmük, mely a Királyi Udvart és minden ott élőt egy örökké vérző, eltorzult fajjá változtatott.

### Leírás

Hat és fél láb (közel 2 méter) magas, könnyű testalkatú lények, átlagosan 150 fontot nyomnak (75 kg). Arcuk szinte hibátlanul szép és teljesen szimmetrikus, amiért Barsaive népei igen vonzónak találják őket. Bőrszínük nemzetségenként és élőhely szerint igen változatos. Leggyakoribbak a hófehér és halvány rózsaszín színek, de a cserzett barna és éjfekete is jellemzőnek mondható. Ritkán, de Előfordul két különös bőrszín is; a halványzöld és egy irizáló gyöngyházszínű, amit "cetharelnek" hívnak.

A tündék testszőrzete igen gyér, ugyanakkor a hajkoronájuk és arcszőrzetük igen buja, gyakran igen szokatlan színben pompáznak. A hófehér, szőke, barna és fekete mellett előfordulnak természetadta ibolyaszín, kék, sőt fémesen csillgó hajszínű tündék is.
Füleik hosszúra nyúltak, hegyesen végződnek. Mozgásuk kecses és elegáns, termetükhöz képest lábaik nagyon hosszúak. Karcsú testfelépítésük miatt alkatuk törékenynek tűnik.
Testi érettségüket húsz éves korukban érik el, átlagos élethosszuk háromszáz esztendőt tesz ki, de vannak följegyzések 400 éves tündéről is.

A tündék elsősorban családjukhoz hűek. Úgy mondják, az élet legszorosabb kötelékeit a vér szabja meg, a nagyobb társadalmi szerveződésekre kevesebb figyelmet fordítanak. Jellemzően kis közösségekben élnek, még a városaik is szomszédos falvak laza szövetségét jelenti. Képesek emberi és törpe közösségekbe is beilleszkedni, de távolságtartó rokonszenvnél ritkán éreznek többet az ilyen települések iránt.

Kedvelik a tágas vadont. Otthonaikat élő növényekből alakítják ki, így közösségeik teljes harmóniában állnak az érintetlen természettel. A föld alatti életmódot felettébb kényelmetlennek tartják. Az emberi és törpe településeken gyakran támad bezártság érzetük, ha évi két-három alkalommal nem látogathatnak el a vadonba.

A tündéket gazdag kultúrális és mély spirituális élet jellemzi. Ragaszkodnak hagyományaikhoz, megannyi szertartást és családi ünnepet tartanak.
Egész életükre úgy tekintenek, mint egy utazásra a felfedezés, a változás, a gyarapodás és a felemelkedés síkjain. Életük során egy metafizikai ösvényt járnak, amit a Draesis ti'Morel, az Élet Kereke jelképez. Az Élet Kereke mentén idővel újabb és újabb ösvényekre lépnek, a létezés legbelső magja felé tartva felkészülnek felemelkedésükre a Tündöklők Fellegvárába, vagy más néven a Tesrae ke'Mellakabal különös metasíkjára.

### Vérelfek

A tündék ősi birodalmának szellemi központja, az egykori Sárkányvadonbéli Elf Udvar az Iszonyat Kora során romlott meg. Az elementalista mágiával átitatott, erdei növényekből megalkotott kaerjük elbukott a Rémek elsöprő erejű hordáival szemben. Végső elkeseredettségükben Alachia királynő parancsára bizarr vérmágikus rituáléhoz folyamodtak és önmagukon végrehajtották a Tövisek Rituáléját. Húsukat átfúrva, bőrük alól tüskék nőttek, gondolkodásuk és szokásviláguk is eltorzult. Sok tünde elpusztult a Rituálé során, de akik életben maradtak, azok erősebbé váltak és átvészelték az Iszonyat Korát. Az Udvarra sötét árnyak borultak és a szeretett erdejük is önmaga torz tükörképévé, a rettegett Vérerdővé vált.
E bizarr változás kétségkívül eredményes volt a fájdalomra éhes Rémek megállítására, azonban Barsaive minden igaz tündéje és a világ összes elf királysága megtagadta az új Vérelf Udvart. Ma már senki sem tekinti Alachia romlott birodalmát a tünde kultúra részének és ez alapjaiban rengette meg a tündék évezredes tradíciókkal rendelkező társadalmát.

### Faji képességek

* Éjjellátás: az elfek sokkal gyérebb fényviszonyok közt is ugyanúgy látnak, mint az emberek. Egy 30 négyzetméteres csarnokban egyetlen fáklya fényénél minden részletet remekül látnak. Éjszaka a hold és a csillagok több, mint elegendő fényt adnak, de még egy felhős éjszaka esetén is úgy működik a látásuk, mint az embereknek alkonyatkor. Az éjjellátás képesség nem jelent hátrányt erős fényforrások esetén. Teljes sötétség esetén az Éjjellátással sem lehet tájékozódni.